৮ মাসেই এক কোটি! দিঘার জগন্নাথ ধামে দর্শনার্থীর সংখ্যা ছাড়াল কোটি

ওয়েব ডেস্ক: উদ্বোধনের এক বছরও পেরোয়নি। তার আগেই দিঘার (Digha) জগন্নাথ ধামে (Jagannath Dham) দর্শনার্থীর সংখ্যা ছাড়াল এক কোটি। ডিসেম্বর শেষ হওয়ার আগেই রেকর্ড গড়ল মুখ্যমন্ত্রী মমতা বন্দ্যোপাধ্যায়ের (Mamata Banerjee) উদ্যোগে পূর্ব মেদিনীপুরের (East Midnapore) সমুদ্রসৈকতে গড়ে ওঠা এই মন্দির ও সাংস্কৃতিক কেন্দ্র।

২৮ ডিসেম্বর, রবিবার বিকেল। বঙ্গোপসাগরের হাওয়ায় উড়ছে মন্দিরের ধ্বজ। ঠিক সেই মুহূর্তেই তৈরি হয় ঐতিহাসিক ঘটনা। জগন্নাথ ধামের কোটিতম দর্শনার্থী হিসেবে চিহ্নিত করা হয় এক খুদেকে। তার নাম কাকলি জানা। কলকাতার টালিগঞ্জের বাসিন্দা কাকলি বাবা-মা ও ভাইয়ের সঙ্গে রবিবার জগন্নাথ দর্শনে এসেছিল দিঘায়।

আরও পড়ুন: মমতার নাম-ছবি দিয়ে ভুয়ো সরকারি ঋণের ফাঁদ! সতর্ক করল রাজ্য পুলিশ

মন্দির কর্তৃপক্ষের তরফে কাকলি ও তার পরিবারকে বিশেষভাবে সংবর্ধনা দেওয়া হয়। বালিকার হাতে তুলে দেওয়া হয় জগন্নাথের মহাপ্রসাদ, মালা ও স্মারক উপহার। কাকলির বাবা সুরজিৎ জানা বলেন, “আমরা তো সাধারণ দর্শনার্থী হিসেবেই এসেছিলাম। প্রভুর কৃপায় যে এমন বিরল সম্মানের সাক্ষী হব, ভাবতেই পারিনি। এটা আমাদের জীবনের পরম প্রাপ্তি।”

উল্লেখ্য, ২০২৫ সালের ৩০ এপ্রিল, অক্ষয় তৃতীয়ার দিন মুখ্যমন্ত্রী মমতা বন্দ্যোপাধ্যায় দিঘার জগন্নাথ ধামের উদ্বোধন করেন। মাত্র ৮ মাসেই বিপুল জনপ্রিয়তা দিঘাকে এক নতুন তীর্থক্ষেত্র হিসেবে সুপ্রতিষ্ঠিত করেছে। এখন দিঘা শুধু সমুদ্র-বিলাস নয়, ভক্তি ও সংস্কৃতির মিলনস্থল।

মন্দিরের প্রধান পুরোহিত ও ট্রাস্টি রাধারমণ দাস বলেন, “এই ভিড় কেবল সংখ্যার হিসাব নয়। এটা প্রভু জগন্নাথের বিশ্বজনীন আকর্ষণের প্রমাণ। জাতি-ধর্ম-বর্ণ নির্বিশেষে এই ধাম আধ্যাত্মিকতার কেন্দ্র হয়ে উঠেছে।”
তিনি আরও জানান, মুখ্যমন্ত্রীর দূরদর্শী উদ্যোগে স্থানীয় মানুষের কর্মসংস্থানও বেড়েছে।

রাধারমণের দাবি, দিঘার জগন্নাথ ধাম এখন আর রাজ্যের মধ্যেই সীমাবদ্ধ নয়। ১৫০টি দেশের ভক্ত এখানে আসছেন। আমেরিকা, ইউরোপ ও দক্ষিণ-পূর্ব এশিয়ার পুণ্যার্থীদের উপস্থিতিতে দিঘার উপকূলে গড়ে উঠছে আন্তর্জাতিক বৈষ্ণব সংস্কৃতির মিলনমেলা।

পর্যটনের ভরা মরসুমে কোটি দর্শনার্থীর মাইলফলকে উচ্ছ্বসিত স্থানীয় বাসিন্দা, দোকানি, হোটেল ও পরিবহণ শিল্প। পূর্ব মেদিনীপুরের জেলাশাসক ইউনিস ঋষিন ইসমাই বলেন, “উদ্বোধনের দিন থেকেই মানুষের উন্মাদনা চোখে পড়েছে। ভিড় সামাল দিতে পিডব্লিউডি, পিএইচই, বিদ্যুৎ দফতর থেকে পুলিশ—সবাই সমন্বয় রেখে কাজ করছে।” সব মিলিয়ে, ৮ মাসে এক কোটি দর্শনার্থী—দিঘার জগন্নাথ ধাম আজ শুধু বাংলার নয়, বিশ্বের মানচিত্রে এক নতুন তীর্থ গন্তব্য।